REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/286-15

26. jun 2015. godine

B e o g r a d

**Z A P I S N I K**

**44. SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU, ODRŽANE 26. JUNA 2015. GODINE**

Sednica je počela u 11,00 časova.

 Sednici je predsedavao Petar Petrović, predsednik Odbora.

 Sednici su prisustvovali članovi Odbora: Biljana Ilić Stošić, Biljana Savović, Mirjana Andrić, Tanja Tomašević Damnjanović, Meho Omerović, Dragan Paunović, Živan Đurišić i Jovan Marković.

Sednici su prisustvovali zamenici članova: Vučeta Tošković (zamenik Vladimira Đukanovića).

 Sednici nisu prisustvovali članovi Odbora: Aleksandar Martinović, Neđo Jovanović, Olgica Batić, Miletić Mihajlović, Laslo Varga, Balša Božović, niti njihovi zamenici.

Sednici je, kao poverenik Vlade, prisustvovao Radomir Ilić, državni sekretar u Ministarstvu pravde.

Na predlog predsednika Odbora utvrđen je sledeći

D n e v n i r e d :

1. Razmatranje Predloga odluke o izboru Republičkog javnog tužioca, koji je podnela Vlada (broj 119-1647/15, od 18. juna 2015. godine);
2. Razmatranje Predloga odluke o izboru sudije koji se prvi put bira na sudijsku funkciju, koju je podneo Visoki savet sudstva (broj 02-1700/15, od 25. juna 2015. godine);
3. R a z n o.

Pre prelaska na rad po utvrđenom dnevnom redu usvojen je, bez primedaba, zapisnik sa 43. sednice Odbora.

**Prva tačka dnevnog reda:** **Razmatranje** **Predloga** **odluke o izboru Republičkog javnog tužioca**

Predsednik Odbora je, kao član Državnog veća tužilaca, upoznao članove Odbora sa postupkom predlaganja kandidata za izbor republičkog javnog tužioca i razlozima Državnog veća tužilaca da Vladi, kao Ustavom RS ovlašćenom predlagaču, predloži Zagorku Dolovac, republičkog javnog tužioca, kao kandidata za izbor republičkog javnog tužioca.

Podsetio je članove Odbora da republičkog javnog tužioca bira Narodna skupština, na predlog Vlade, uz mišljenje Odbora.

Odbor je jednoglasno odlučio da podnese sledeće mišljenje:

„Na osnovu osnovu člana 158. stav 2. Ustava RS i člana 51. stav 2. Poslovnika Narodne skupštine, Odbor daje

 M I Š Lj E Nj E

Odbor za pravosuđe, državnu upravu i lokalnu samoupravu konstatovao je da je Vlada podnela Predlog odluke o izboru Republičkog javnog tužioca kao ovlašćeni predlagač, na osnovu člana 158. stav 2. Ustava RS i člana 74. stav 1. Zakona o javnom tužilaštvu.

Odbor je odlučio da predloži Narodnoj skupštini da prihvati predlog i, na osnovu člana 158. st. 2. i 3. Ustava RS i člana 74. stav 1. Zakona o javnom tužilaštvu, za Republičkog javnog tužioca izabere Zagorku Dolovac, Republičkog javnog tužioca.

Za izvestioca Odbora na sednici Narodne skupštine određen je Petar Petrović, pedsednik Odbora.

**Druga tačka dnevnog reda:** **Razmatranje Predloga odluke o izboru sudije koji se prvi put bira na sudijsku funkciju (broj 02-1700/15, od 25. juna 2015. godine)**

Predsednik Odbora je, kao član Visokog saveta sudstva, obrazložio predlog Visokog saveta sudstva da se za sudiju Osnovnog suda u Čačku izabere Nataša Gačić, sudijski pomoćnik u Višem sudu u Čačku.

Odbor je, na osnovu čl. 51. i 201. Poslovnika Narodne skupštine, odlučio da podnese sledeći

I Z V E Š T A J

Odbor za pravosuđe, državnu upravu i lokalnu samoupravu je konstatovao da je Predlog odluke o izboru sudije koji se prvi put bira na sudijsku funkciju Visoki savet sudstva podneo kao ovlašćeni predlagač, u skladu sa članom 50. stav 4. Zakona o sudijama.

Odbor je odlučio da predloži Narodnoj skupštini da prihvati Predlog odluke o izboru sudije koji se prvi put bira na sudijsku funkciju.

Za izvestioca Odbora na sednici Narodne skupštine određen je Petar Petrović, predsednik Odbora.

**Treća tačka dnevnog reda: R a z n o**

Predsednik je obavestio članove Odbora da je Agencija za borbu protiv korupcije dostavila Odboru traženu informaciju u vezi sa zajedničkim predlogom kandidata Zaštitnika građana i Poverenika za pristup informacijama od javnog značaja i zaštitu podataka o ličnosti za izbor člana Odbora Agencije za borbu protiv korupcije, zbog koje je Odbor odložio izjašnjavanje o kandidatu na prethodnoj sednici, te da su se stekli uslovi da se ovaj predlog razmatra na prvoj narednoj sednici Odbora.

Meho Omerović je apelovao da se Odbor založi da se u dnevni red sednice Narodne skupštine što pre uvrsti Predlog odluke Visokog saveta sudstva o izboru jedanaest sudija u Prekršajni sud u Beogradu, koju je Odbor razmatrao još 5. maja 2015. godine, s obzirom na veliki priliv predmeta u ovom sudu koji je i bio razlog za raspisivanje konkursa za izbor sudija u taj sud.

Predsednik Odbora je u vezi s tim upoznao Odbor da je i sam ukazao na potrebu da se Predlog ove odluke uvrsti što pre na dnevni red sednice Narodne skupštine i da ima uveravanja predsednika Narodne skupštine da će predlog te odluke i predlozi odluka koje je Odbor razmatrao na prethodnoj i današnjoj sednici biti, na zahtev narodnih poslanika, uvršteni u dnevni red sednice Narodne skupštine koja se planira za 1. jul 2015. godine.

Predsednik je obavestio članove Odbora da će za isti dan sazvati i sednicu Odbora. Na toj sednici će, pored Predloga za izbor člana Odbora Agencije za borbu protiv korupcije, Odbor razmotriti i utvrditi i predloge zaključaka povodom razmatranja godišnjih izveštaja Zaštitnika građana, Agencije za borbu protiv korupcije i Poverenika za pristup informacijama od javnog značaja i zaštitu podataka o ličnosti, koje je Odbor ramotrio na ranije održanim sednicama.

Sednica je završena u 11,15 časova.

 SEKRETAR PREDSEDNIK

 Ljiljana Miletić Živković Petar Petrović